雪中呈范景仁侍郎
作者：蘇轍
朝代：宋

paragraphs: 羈遊亦何樂，幸此賢主人。
東齋暖且深，高眠不知晨。
開門驚照曜，舞雪方繽紛。
繁雲覆庭廡，落勢一何勻。
霏微本無着，積疊巧相因。
萬類忽同色，九衢浄無塵。
園林開組練，觀闕堆瓊珉。
蟲書散鳥足，縞带翻車輪。
遠遊浩千里，欲出迷四鄰。
誰言助春農，亦善欺客貧。
頼我古君子，高談吐陽春。
方當庇華屋，豈憂無束薪。